સામાન્ય રીતે પુરુષને એક પત્ની હોય છે (કેટલાક ડાહ્યા અને નસીબદાર પુરુષોને તો એ પણ નથી હોતી!) જ્યારે વિનોદને બે પત્નીઓ છે. એક સ્ત્રી સાથે સફળતાપૂર્વક જીવન ચલાવવું અઘરું છે ત્યારે વિનોદ બે મોરચે સફળતાપૂર્વક લડી રહ્યો છે. એક પત્નીને પણ કાયમ માટે રાજી રાખી શકાતી નથી ત્યારે વિનોદ બન્ને પત્નીઓને ખુશ રાખી શકે છે. ‘બન્ને ભાભીઓ તને આટલી સરસ રીતે સાચવે છે તેનું રહસ્ય શું છે?’ એવો સવાલ મેં એને એક વાર કરેલો ત્યારે એણે કહેલું છે ‘જે માણસ બે સ્ત્રીઓ લઈ આવ્યો તે કોઈ દિવસ ત્રીજી પણ લઈ આવશે એવી પત્નીઓને બીક લાગતી હશે એટલે એ બન્ને સંપીને રહે છે ને મને સારી રીતે રાખે છે.’ મારે કહેવું જોઈએ કે બન્ને ભાભીઓને આવી બીક હોય તો એ છેક અકારણ નથી!